Nanna Westerby (SF), 2009-05-26:
Jeg vil gerne sige noget om et ændringsforslag til L 208, som vi i SF har været med til at stille, for L 208 er jo et forslag til en større lovpakke, der handler om de almene boligers fremtid.
Igennem mange år er der sket en polarisering af boligområderne i Danmark.
De almene boligområder er i stigende grad blevet udsatte boligområder med en høj andel af beboere uden for arbejdsmarkedet.
Vi bor mindre og mindre i blandede boligområder med forskellige mennesker med forskellig baggrund.
Vi bor i stigende grad med mennesker, der ligner os selv.
Og det er rigtig skidt.
Det er skidt for sammenhængskraften i vores samfund.
Danmark er et land, hvor de fleste har benene ret solidt plantet i virkeligheden, og hvor de fleste ved, hvordan det er at leve i forskellige dele af det danske samfund.
Sådan vil vi i SF have at det skal blive ved med at være, og vi vil gerne have, at det bliver sådan endnu mere.
Derfor er vi bekymrede, når det går den anden vej.
Udviklingen er også skidt for integrationen, for det betyder, at der i nogle almene boligområder stort set ikke bor etniske danskere.
Og det er jo svært at få en fod inden for og få tilknytning til det danske samfund, når man ikke kender nogen danskere.
Og så er det skidt for de mennesker, der bor og lever i de områder, som vi kan kalde for ghettoområder - områder med høj kriminalitet, med hærværk og med mange beboere uden for arbejdsmarkedet.
Så der er al mulig grund til at sætte gang i en indsats for at stoppe ghettoiseringen af de udsatte boligområder, som jo i langt de fleste tilfælde er almene boligområder.
Det er jo de almene boliger, der oftest bliver til ghettoer.
Når nu L 208 netop er en stor boligaftale om den almene sektor, mener vi også, at den burde tage fat på reelt at komme ghettoiseringen til livs, og det gør L 208 ikke.
Det er vi i SF bekymret over.
Vi er bekymret over, at mens flere udsatte boligområder forslummer, ydes der en minimal indsats fra regeringens hold for at modgå det.
Derfor har vi stillet et ændringsforslag, der også modvirker og forebygger ghettoisering.
Det skal sikre, at alle kommuner fremover skal tage ansvar for det almene boligbyggeri.
De velhavende kommuner og kommuner med få almene boliger skal i højere grad end i dag tage et større ansvar for de socialt udsatte beboere i den almene sektor.
I dag er det sådan, at de almene boliger i høj grad er klumpet sammen i nogle kommuner, og det giver grobund for ghettoisering.
Det er et ændringsforslag, som vi faktisk tror kan vinde opbakning her i dag, for selv om SF har haft det her forslag på hylden længe, har flere partier faktisk for nylig tilsluttet sig det, sidst Dansk Folkeparti.
I Politiken den 20. februar siger fru Pia Kjærsgaard, som jo er leder af Dansk Folkeparti: »Vi vil ikke have parallelsamfund i Danmark, og derfor bliver vi nødt til at gå skridtet videre, end vi hidtil har gjort.«
Det er vi i SF meget enige i; der er sket for lidt det sidste år her.
Så der burde jo sådan set være sikret et flertal for det her ændringsforslag.
Der står så senere i artiklen, at Dansk Folkeparti vil gå til den daværende velfærdsminister, fru Karen Jespersen, for at få det her og et par andre forslag gennemført.
Derfor har vi stillet det som et ændringsforslag, så vi kan give alle partier, der har lyst, en chance for at stemme for, og så går vi da ud fra, at der er bred opbakning til det.
For i SF mener vi, at det er en stor mangel ved lovforslag L 208, at det ikke for alvor tager fat på bekæmpelsen af ghettoer.